Jan 10,2019
సార్వత్రిక సమ్మెతో స్తంభించిన బ్యాంకింగ్‌
చెన్నై: కేంద్ర ప్రభుత్వపు ప్రజా వ్యతిరేక నిర్ణయాలను నిరసిస్తూ ట్రేడ్‌ యూనియన్లు చేపట్టిన సార్వత్రిక సమ్మె ఆర్థిక వ్యవస్థపై పెను ప్రభావాన్ని కనబరిచింది. బ్యాంకుల ఉద్యోగుల సమ్మె కారణంగా దాదాపు రూ.20,000 కోట్ల విలువైన చెక్కుల క్లియరెన్స్‌ నిలిచిపోయిందని 'ఆల్‌ ఇండియా బ్యాంక్‌ ఎంప్లాయీస్‌ అసోసియేషన్‌' (ఏఐబీఈఏ) వెల్లడించింది. కేంద్ర ప్రభుత్వం అనుసరిస్తోన్న విధానాలను వ్యతిరేకిస్తూ మంగళ, బుధవారాల్లో (జనవరి 8, 9 తేదీల్లో )ఉద్యోగులు ఈ సమ్మెను తలపెట్టారు. దేశవ్యాప్తంగా ఉన్న క్లియరింగ్‌ హౌస్‌లలో రూ. 20 వేల కోట్ల చెక్కుల లావాదేవీలు నిలిచిపోయాయని ఓ ప్రకటనలో ఏఐబీఈఏ వెల్లడించింది. 'బ్యాంకు అధికారులు సమ్మెలో పాల్గొనకపోయినా మాకు మద్దతు తెలిపారు. దాంతో బ్యాంకులు తెరిచి ఉన్నా..నగదు లావాదేవీలు, చెక్కుల క్లియరెన్సులు, గవర్నమెంటు ట్రెజరీ ఆపరేషన్లు, విదేశీ మారక లావాదేవీలు వంటి తదితర సేవల మీద ప్రభావం పడింది' అని తెలిపింది. రూ.13లక్షల కోట్ల మొండి బకాయిలే బ్యాంకులకు అతిపెద్ద సమస్య అని ఆ యూనియన్‌ వెల్లడించింది. 21 బ్యాంకుల్లో 19 బ్యాంకులు నెట్‌ లాసెస్‌తో ఇబ్బంది పడుతున్నాయని సంఘం తెలిపింది. ప్రభుత్వ ఇప్పటికైన మేలుకొని ప్రజా సమ్మతి మేరకు చర్యలు చేపడుతూ ముందుకు సాగాలని ఏఐబీఈఏ సూచించింది.
మీ స్నేహితులకు రికమెండ్ చెయ్యండి